TWPC คาดผลงานปี 65 นิวไฮ วางงบ 400 ลบ. ซ่อมบำรุงเครื่องจักร-เพิ่มกำลังผลิต
TWPC คาดปี 65 ทำนิวไฮต่อเนื่อง ลุยผนึกสตาร์ทอัพสร้างธุรกิจใหม่ด้านอาหารและเทคโนโลยีการเกษตรที่มีการเติบโต ส่วนธุรกิจไบโอพลาสติกคาดว่าจะเริ่มออกผลิตภัณฑ์ได้ในไตรมาส 1/65 เช่น พลาสติกคลุมดิน แพ็คเกจจิ้ง เป็นต้น
TWPC คาดปี 65 ทำนิวไฮต่อเนื่อง ผนึกสตาร์ทอัพสร้างธุรกิจใหม่ด้านอาหารและเทคโนโลยีการเกษตรที่มีการเติบโตและ Synergy กับกลุ่มธุรกิจ TWPC
30 พ.ย. 2564

น.ส.หทัยกานต์ กมลศิริสกุล ผู้อำนวยการอาวุโส แผนกกลยุทธ์นวัตกรรมและฟาร์ม บริษัท ไทยวา จำกัด (มหาชน) หรือ TWPC เปิดเผยว่า บริษัทคาดรายได้ปี 2565 จะเติบโตทำสถิติสูงสุดใหม่ต่อเนื่องจากปีนี้ รับผลดีการขยายสู่ธุรกิจใหม่ ทั้ง ไทยวา เวนเจอร์ (Thai Wah Ventures) ที่เป็นธุรกิจที่เข้าร่วมทุนในสตาร์ทอัพด้านอาหารและเทคโนโลยีการเกษตรที่มีการเติบโตและ Synergy กับกลุ่มธุรกิจ TWPC
โดยการเข้าลงทุนของ Thai Wah Ventures มุ่งเน้นไปที่ 4 กลุ่มหลัก ประกอบด้วย Farm Ag/Farm Innovation, B2B Supply Chain and analytics, Bioplastics and Waste upcycling และ Novel Ingredients and new processing technology ทั้งนี้ ธุรกิจไบโอพลาสติกคาดว่าจะเริ่มออกผลิตภัณฑ์ได้ในไตรมาส 1/65 เช่น พลาสติกคลุมดิน แพ็คเกจจิ้ง เป็นต้น โดยเฟสแรกจะจำหน่ายให้กับองค์กร หรือ B2B
สำหรับ TWPC วางงบลงทุนต่อเนื่องปีละ 1-2 ล้านเหรียญสหรัฐ เพื่อเข้าลงทุนในสตาร์ทอัพ 2-3 ราย โดยตั้งเป้าสัดส่วนรายได้จาก Thai Wah Ventures จะเป็นตัวเลขสองหลักของรายได้รวมภายใน 3-5 ปีข้างหน้า จากปัจจุบันรายได้หลักมาจากธุรกิจผลิตและส่งออกผลิตภัณฑ์แป้งมันสำปะหลังราว 80% และธุรกิจอาหาร 20%
โดย น.ส.หทัยกานต์ กล่าวว่า สำหรับธุรกิจเดิม คือ ธุรกิจผลิตและส่งออกผลิตภัณฑ์แป้งมันสำปะหลัง และธุรกิจผลิตภัณฑ์วุ้นเส้นสด วุ้นเส้นแห้งนั้น ในปี 2565 ความต้องการผลิตภัณฑ์แป้งมันสำปะหลังยังค่อนข้างแข็งแกร่งต่อเนื่องจากปี 2564 รวมถึงความต้องการของธุรกิจอาหาร ทั้งผู้บริโภคและผู้ผลิต (customer) ก็ยังคงต้องบริโภคและใช้งานอย่างต่อเนื่อง
นอกจากนี้ บริษัทยังได้ขยายไปสู่ตลาดอาหารออร์แกนิค หรืออาหารเพื่อสุขภาพ เพื่อรองรับความต้องการของพฤติกรรมผู้บริโภคที่เปลี่ยนแปลงไป รวมถึงยังขยายไปยังช่องทางการขายใหม่ๆ เช่น โมเดิร์นเทรด เป็นต้น
รวมไปถึงบริษัทได้วางงบลงทุนในปี 2565 ราว 300-400 ล้านบาท เพื่อใช้ในการปรับปรุงประสิทธิภาพเครื่องจักร ราว 100-150 ล้านบาท เพิ่มประสิทธิภาพการผลิต 100 ล้านบาท และใช้ในไบโอพลาสติก เฟส 2 ราว 100 ล้านบาท
ทั้งนี้ น.ส.หทัยกานต์ กล่าวว่า แนวโน้มผลการดำเนินงานในช่วงที่เหลือของปีนี้ คาดว่าไตรมาส 4/64 จะเติบโตต่อเนื่องจากความต้องการสินค้ายังแข็งแกร่งและปริมาณการส่งออกยังดี ทำให้มั่นใจว่ารายได้ปีนี้จะเป็นไปตามคาดการณ์ หรือทำสถิติสูงสุดใหม่ จากปีก่อนที่มีรายได้อยู่ที่ 7,181.77 ล้านบาท ขณะที่ 9 เดือนที่ผ่านมาทำได้แล้ว 6,691.01 ล้านบาท